google/wiki40b huggingface dataset:
Pokémon: Η Πρώτη Ταινία

Πλοκή

Ο Mewtwo είναι ένα Pokémon που διαφέρει από τα υπόλοιπα. Στην πραγματικότητα είναι ο κλώνος του Mew, όμως με την ίδια πανίσχυρη και ακατανίκητη δύναμη. Αρχικά οι άνθρωποι τον χρησιμοποιούν ως πειραματόζωο για το δικό τους συμφέρον λόγω της δύναμης του αλλά εκείνος επαναστατεί και καταστρέφει το εργαστήριο οπού βρισκόταν. Στην συνέχεια τον εντοπίζει ο Giovanni, αρχηγός της Ομάδας Πύραυλος, και του προτείνει να γίνει ο αφέντης του. Έτσι, ο Giovanni βάζει τον Mewtwo να αναπτύξει τις ικανότητες του. Ο Mewtwo όμως δεν δέχεται να υπακούει τους ανθρώπους και αποφασίζει να δημιουργήσει τα δικά του Pokémon-κλώνους για να εντοπίσει καλούς εκπαιδευτές Pokémon ώστε κλωνοποιώντας τα ισχυρά Pokémon τους να δημιουργήσει μια πανίσχυρη στρατιά Pokémon-κλώνων. Ανάμεσα στους εκπαιδευτές Pokémon που βρίσκονται στο επίκεντρο της προσοχής του είναι και ο Ash που συνεχίζει το ταξίδι του μαζί με τον Brock και την Misty. Ο Ash θα λάβει μια πρόσκληση που τον καλεί να πάει στο μέρος όπου βρίσκεται ο Mewtwo μαζί με άλλους εκπαιδευτές Pokémon. Όταν οι τρεις τους θα βρεθούν σε ένα κέντρο υγείας Pokémon με σκοπό να φτάσουν στον προορισμό τους μια δυνατή μπόρα θα ξεσπάσει που θα προσπαθήσει να τους εμποδίσει. Όμως ο Ash μαζί με άλλους εκπαιδευτές αψηφάει την μπόρα και καταφέρνει να φτάσει στο μέρος όπου βρίσκεται ο Mewtwo.
Όταν φτάνουν στο μέρος ανακαλύπτουν τον Mewtwo, που τους αποκαλύπτει πως η μπόρα ήταν μια δοκιμασία για να δει αν αξίζουν. Στην συνέχεια, ο Mewtwo κατηγορεί τους ανθρώπους ότι εκμεταλλεύονται τα Pokémon και τα χρησιμοποιούν μονάχα για μονομαχίες. Ο Ash μαζί με τους άλλους εκπαιδευτές του λένε πως έχει μεγάλο άδικο και στέλνουν τα Pokémon τους να τον πολεμήσουν όμως δεν καταφέρνουν τίποτα. Ο Mewtwo είναι πεπεισμένος για την υποκρισία των ανθρώπων και στέλνει τις μαύρες pokeball για να πιάσει τα Pokémon αλλά μονάχα ένα Pokémon δεν πιάνεται, ο Pikachu που αντιστέκεται μετά μανίας. Αφού τα Pokémon πιάνονται πηγαίνουν αμέσως για κλωνοποίηση και δημιουργούνται οι κλώνοι τους. Οι κλώνοι έρχονται και ο Mewtwo τα βάζει να παλέψουν με τα κανονικά Pokémon. Ο Ash, όπως και οι άλλοι, δεν αντέχουν να βλέπουν τα Pokémon να παλεύουν μεταξύ τους. Στην συνέχεια, κάνει την εμφάνιση του ο Mew και ο Mewtwo του προτείνει να παλέψουν. Ακολουθεί μια μάχη μεταξύ τους και ο Ash προσπαθεί να τους εμποδίσει όμως τον χτυπάει μια επίθεση και μένει αναίσθητος. Ο Pikachu αρχίζει να πιστεύει πως πέθανε και ξεσπάει σε κλάματα μαζί με τα υπόλοιπα Pokémon. Από ότι φαίνεται όμως τα δάκρυα τους τον κάνουν καλά και ο Ash αγκαλιάζει τον Pikachu. Ο Mewtwo μένει έκπληκτος και καταλαβαίνει την πραγματική σχέση των εκπαιδευτών Pokémon. Αφήνει ελεύθερους τους εκπαιδευτές και μαζί με τους κλώνους του φεύγει για πάντα. Το τέλος της ταινίας βρίσκει τον Ash, την Misty και τον Brock να ετοιμάζονται να συνεχίσουν το ταξίδι τους.
Natura 2000 Νομού Αιτωλοακαρνανίας

Τοπία με ιδιαίτερο φυσικό κάλλος χαρακτηρίζει τον νομό Αιτωλοακαρνανίας. Ο νομός διακρίνεται από περιοχές που συμπεριλαμβάνονται στο πανευρωπαϊκό δίκτυο Νatura (Φύση) 2000, προστασίας των ειδών και των ενδιαιτημάτων τους.
Αθανάσιος Ι. Σμπαρούνης

Σταδιοδρομία

Υπηρέτησε σε Διευθυντικές θέσεις του Υπουργείου Οικονομικών από το 1925 έως το 1943 οπότε απελύθη από την Κατοχική Κυβέρνηση για εγκατάλειψη θέσεως μετά την δραπέτευσή του στη Μέση Ανατολή. Με την άφιξή του στο Κάιρο διορίστηκε Γενικός Διευθυντής του Υπουργείου Οικονομικών της Εξόριστης Κυβέρνησης Τσουδερού. Με την επιστροφή του μετά την απελευθέρωση (1944) επανατοποθετήθηκε στη θέση του στο Υπουργείο Οικονομικών. 
Το 1944 κατά τη διάρκεια της εξορίας του εξελέγη Τακτικός Καθηγητής και το 1945 ανέλαβε την έδρα Δημοσίων Οικονομικών της Ανωτάτης Σχολής Οικονομικών & Εμπορικών Επιστημών μέχρι το 1962 οπότε παραιτήθηκε.
Μαζί με τον Κυριάκο Βαρβαρέσο (Διοικητή της Τράπεζας της Ελλάδος, επί κεφαλής) και τον Αλέξανδρο Αργυρόπουλο (Διευθυντή του Υπουργείου Εξωτερικών) ορίστηκαν από την εξόριστη κυβέρνηση Γεωργίου Παπανδρέου στο Κάιρο, να εκπροσωπήσουν την Ελλάδα στην Νομισματική και Δημοσιονομική Διάσκεψη των Ηνωμένων Εθνών στο Μπρέττον Γουντς (1-22 Ιουλίου 1944) κατά την οποία συμφωνήθηκε το σύστημα σταθερών ισοτιμιών, και αποφασίστηκε η ίδρυση του Διεθνούς Νομισματικού Ταμείου και της Παγκόσμιας Τράπεζας (International Bank for Reconstruction and Development).
Διετέλεσε υφυπουργός Οικονομικών στην Κυβέρνηση Νικολάου Πλαστήρα από τις 8 Ιανουαρίου έως τον Απρίλιο 1945.
Το 1945 εξελέγη στη θέση του Υποδιοικητού της Εθνικής Τράπεζας της Ελλάδος από την οποία παραιτήθηκε τον Σεπτέμβριο 1946.
Λιοντάρι της Κατάνγκα

Μέγεθος και διακριτικά χαρακτηριστικά

Το λιοντάρι της Κατάνγκα ακολουθεί το τυπικό μέγεθος των λιονταριών,με μήκος μέχρι 2,5 μέτρα και βάρος μέχρι 250 κιλά.Η χαίτη του είναι μεγάλη και φουντωτή,με πιο ανοιχτά χρώματα από των υπολοίπων λιονταριών.Τα θηλυκά μόνο έχουν μαύρα σημάδια πίσω από τα αυτιά τους,αλλά όχι στις κορυφές όπως έχει το λιοντάρι του Ακρωτηρίου και στα αρσενικά και στα θηλυκά.

Τροφή και δίαιτα

Το λιοντάρι της Κατάνγκα τρέφεται με γκνου,ζέβρους,φακόχοιρους,βουβάλια,αντιλόπες,γαζέλες,και σπάνια με μωρά καμηλοπαρδάλεων.Όταν δε βρίσκει τροφή επιτίθεται στα κατοικίδια ζώα,με αποτέλεσμα να υφίσταται άγριο κυνήγι,παρά τις νομοθεσίες που το απαγορεύουν.
Αδέρφια Βάλιαντ

Τα Αδέρφια Βάλιαντ ήταν μια επαγγελματική ομάδα παλαιστών, που παρίσταναν βάση σεναρίου τα αδέρφια. Την αποτελούσαν ο "Τζίμι Βάλιαντ" και ο "Τζόνι Βάλιαντ". Η ομάδα εμφανίστηκε στις εταιρείες National Wrestling Alliance (NWA), World Wide Wrestling Federation / World Wrestling Federation (WWWF/WWF) και World Wrestling Association (WWA).

Περίοδοι του γκρουπ

Το 1974 εμφανίζονταν στο World Wrestling Association, αλλά έναν χρόνο μετά και για την περίοδο 1975- 1976, εμφανίστηκαν για το World Wide Wrestling Federation. Το 1976 συμφώνησαν με το National Wrestling Alliance, όπου έμειναν έως το 1978. Ο Τζίμι Βάλιαντ αποσύρθηκε εκείνη την χρονιά, αλλά την θέση του πήρε ο "Τζέρι Βάλιαντ", που μαζί με τον Τζόνι, επέστρεψαν στο World Wrestling Federation την περίοδο 1978 - 1979.

Κατακτήσεις

Πρωταθλητές Ηνωμένων Πολιτειών (Φλόριντα) NWA (1 φορά) Πρωταθλητές Τζόρτζια NWA (1 φορά) Παγκόσμιοι Πρωταθλητές (Σαν Φρανσίσκο) NWA (1 φορά) Παγκόσμιοι Πρωταθλητές WWA (3 φορές) Παγκόσμιοι Πρωταθλητές ομάδων WWE (2 φορές)

Τζίμι Βάλιαντ

Ο Τζέιμς Χάρολντ Φάνινγκ (γεννημένος στις 6 Αυγούστου 1942) έκανε τον Τζίμι Βάλιαντ. Εκτός από παλαιστής, έγινε και συγγραφέας.

Τζόνι Βάλιαντ

Ο Τζον Σάλιβαν (γεννημένος ως Τόμας Σάλιβαν, στις 25 Νοεμβρίου 1946) έκανε τον Τζόνι Βάλιαντ.

Τζέρι Βάλιαντ

Ο Τζον Στιλ Χιλ (8 Ιουλίου 1941 – 11 Μαρτίου 2010) ήταν Καναδός και εκτός από τον Τζέρι Βάλιαντ, είχε υποδυθεί τους Γκάι Μίτσελ και Στόμπερ.
Γεώργιος Γουλιέλμος του Ανοβέρου

Βιογραφία

Γεννήθηκε στο Γκμούντεν (Gmunden) της Αυστρίας όπου ζούσε ο πατέρας του, διεκδικώντας τους γερμανικούς τίτλους του. Ήταν ο πρωτότοκος γιος του Ερνέστου-Αυγούστου Β΄ δούκα του Κάμπερλαντ (Cumberland) και πρίγκιπα της Βρετανίας και τιτουλάριου ως βασιλιά του Ανοβέρου και δούκα του Μπράουνσβαϊκ. Μητέρα του ήταν η Τύρα των Γκλύξμπουργκ, κόρη του Χριστιανού Θ΄ βασιλιά της Δανίας. Βαπτίσθηκε Γεώργιος-Γουλιέλμος-Χριστιανός-Αλβέρτος-Εδουάρδος-Αλέξανδρος-Φρειδερίκος-Βλαδίμηρος-Ερνέστος-Αδόλφος.
Ο Γεώργιος-Γουλιέλμος υπηρέτησε ως λοχαγός στο 42ο Σύνταγμα της Αυστρίας. Το 1910 ο Γεώργιος Ε΄ βασιλιάς της Βρετανίας του απένειμε το μεγαλόσταυρο του Βασιλικού Τάγματος της Βικτωρίας. Ήταν διάδοχος στα βρετανικά αξιώματα και τους γερμανικούς τίτλους του πατέρα του. Το 1912, επιστρέφοντας από την κηδεία του θείου του Φρειδερίκου Η΄ βασιλιά της Δανίας, με το αυτοκίνητό του έπαθε δυστύχημα στο Νάκελ (Nackel) του Βρανδεμβούργου. Ήταν 31 ετών και άγαμος. Επειδή ο 2ος γιος του  Ερνέστου-Αυγούστου Β΄ είχε αποβιώσει από το 1901, διάδοχος έγινε ο 3ος γιος του Ερνέστος-Αύγουστος Γ΄.
Ο Ερνέστος-Αύγουστος Β΄ διεκδικούσε τους γερμανικούς τίτλους του από τον Γουλιέλμο Β΄ αυτοκράτορα (kaiser) της Γερμανίας. Ο Γουλιέλμος Β΄ έστειλε τους δύο μεγαλύτερους γιους του στην κηδεία του Γεωργίου-Γουλιέλμου. Αργότερα ο Ερνέστος-Αύγουστος Γ΄ πήγε στο Βερολίνο να ευχαριστήσει τον αυτοκράτορα και εκεί ερωτεύτηκε την κόρη του Βικτωρία Λουίζα. Για να γίνει ο γάμος, επήλθε συμφωνία των δύο μερών: ο γαμπρός θα γινόταν σύμμαχος της Γερμανίας και θα έπαιρνε μόνο τον τίτλο του δούκα του Μπράουνσβαϊκ. Έτσι η κηδεία του Γεωργίου-Γουλιέλμου έγινε αφορμή συμφιλίωσης. Κόρη του ζεύγους είναι η Φρειδερίκη, σύζυγος του Παύλου βασιλιά της Ελλάδας. Ο Ερνέστος-Αύγουστος Γ΄ έδωσε το όνομα του αδικοχαμένου αδελφού του στον 2ο γιο του.
Plan B (ταινία, 2009)

Πλοκή

Ο Μπρούνο (Bruno Vignau) εγκαταλείπεται από την κοπέλα του, τη Λάουρα (Mercedes Quinteros) και έτσι αυτός σχεδιάζει να εκδικηθεί το νέο φίλο της Λάουρας, τον Παύλο. Ο Μπρούνο θέλει να πείσει τον Παύλο να αφήσει τη Λάουρα αλλά όταν το σχέδιο του δεν αποδίδει τότε εκείνος σκέφτεται ένα δεύτερο σχέδιο (Plan B), σύμφωνα με το οποίο σκοπεύει να σαγηνέψει τον Παύλο και να τον απομακρύνει έτσι από τη Λάουρα. Ο Μπρούνο συζητά αυτές τις ιδέες και την πρόοδο του σχεδίου του με τον φίλο του Βίκτορα (Damián Canduci), ο οποίος αποτελεί ένα είδος συνεργού στις ραδιουργίες του Μπρούνο. Σύμφωνα με το σχέδιο του, ο Μπρούνο αναπτύσσει μια κρυφή “σχέση” με τον Παύλο προκειμένου να τον υποκινεί. Στην πορεία όμως, φαίνεται πως υπάρχει πραγματική χημεία μεταξύ του Μπρούνο και του Παύλου. Οι δύο άντρες δένονται γρήγορα και βρίσκουν κοινά ενδιαφέροντα και αναμνήσεις από την παιδική τους ηλικία. Η χρήση αλκοόλ και ελαφρών ναρκωτικών τους βοηθάει να έρθουν ακόμα πιο κοντά, κάνοντας τους να αναθεωρήσουν το σεξουαλικό τους προσανατολισμό. Στο τέλος της ταινίας καταλήγουν να ερωτεύεται ο ένας τον άλλον.

Προβολές

Η ταινία προβλήθηκε στο Buenos Aires International Festival of Independent Cinema (BAFICI), στο Rome International Film Festival, στο BFI London Film Festival και σε φεστιβάλ ταινιών στην Αβάνα, στο Παλμ Στρινγκς, στη Μπιλμπάο, στην Τουλούζη, το Άμστερνταμ και την Μελβούρνη.
Ζάρακες Εύβοιας

Παλαιό Χωριό Ζαράκων

Το παλιό χωριό Ζαράκων, με το όνομα όνομα Μαχαλάς, αποτελεί την ιστορική καρδιά του χωριού. Στον παλιό οικισμό σήμερα βρίσκονται αναπαλαιωμένες οικίες παραθεριστών, που φέρουν το αρχιτεκτονικό ρυθμό του παλιού χωριού, δηλαδή σπίτια κτισμένα με πέτρα. Ο Μαχαλάς εγκαταλείφθηκε από τους κατοίκους την περίοδο από τις αρχές του 1900 έως και το 1950, λόγω του νέου επαρχιακού δρόμου που πέρασε έξω από το παλιό χωριό, στη θέση Αλώνια (σημερινοί Ζάρακες).

Παραλία Ζαράκων

Η παραλία Ζαράκων ή Φρυνιακός βρίσκεται σε απόσταση 4-5 χιλιομέτρων από τους Ζάρακες. Το όνομα της προέρχεται από το ρήμα "φρενιάζω" = οργίζομαι, νευριάζω. Το όνομα της δηλώνει τους δυνατούς ανέμους που πνέουν στη περιοχή με αποτέλεσμα την δημιουργία έντονου κυματισμού στον κολπίσκο. Ο οικισμός της παραλίας Ζαράκων είναι ένας γοργά αναπτυσσόμενος οικισμός, με πολλές παραθεριστικές βίλες.

Αρχαιότητα

Το χωριό είναι γνωστό στην ιστορία με πολλά ονόματα όπως Ζάρετρα, Ζάρητρα, Ζάρκτρα, Ζούρκες και Ζέρκες. Κατά τον Λυκόφρονα και τον Παυσανία, η αρχαία Ζάρετρα ή Ζάρητρα πήρε το όνομά της από τον ήρωα Ζάρακα, που ήταν γιος του βασιλιά της Καρύστου, Πετραίου. Ήταν μια από τις μεγαλύτερες πόλεις της Εύβοιας που ιδρύθηκε από τους Δρύοπες.
Είναι ιστορικά εξακριβωμένο ότι οι Ζάρκιοι, ιδρύσαν την πόλη Ζάρκα στη νότια Πελοπόννησο, κοντά στη Μονεμβασία. Σήμερα η πόλη αυτή ονομάζεται Γέρακα ή Ιέρακα και ανήκει στον Δήμο Ζάρακα.

Αρχαιολογικός χώρος

Έξι χιλιόμετρα νοτιότερα από τον αρχαιολογικό χώρο της Αρχαίας Δύστου, αποκαλύφθηκαν λείψανα κτιρίων και τάφων, τα οποία χρονολογούνται από τους ύστερους γεωμετρικούς μέχρι τους ύστερους ρωμαϊκούς χρόνους. Από τα αποκαλυφθέντα κτιριακά λείψανα ιδιαίτερο ενδιαφέρον παρουσιάζουν τα λείψανα ενός υστερογεωμετρικού κτιρίου, που σώζεται σε μήκος 26 μ. Η εύρεση ενός θραύσματος ανάγλυφου ενεπίγραφου πίθου των αρχαϊκών χρόνων με παράσταση Κενταύρων, στο οποίο αναγράφεται η λέξη Ιερός, και ενός χάλκινου σταθμίου με ανάγλυφη κεφαλή κριού και την επιγραφή Απόλλωνος Δηλίο, καθιστά πιθανή την ύπαρξη ιερού.

Οχυρό Ζάρετρα (3ος-4ος αι. π.Χ.)

Το φρούριο κυρίευσε, το 348 π.Χ., ο Αθηναίος στρατηγός Φωκίων. Ο Φωκίωνας αποβιβάστηκε, κατά πάσα πιθανότητα, στον όρμο των Στύρων και του Αλμυροποτάμου, κατά την εκστρατεία εναντίον των Ταμυνεών (που άνηκαν στην συμμαχία της Ερέτριας, όπως και τα Ζάρητρα).
Χριστίνα Τσίγκου

Τα πρώτα χρόνια

Η Τσίγκου γεννήθηκε στο Κάιρο της Αιγύπτου το 1920, σε μια πλούσια ελληνική οικογένεια. Τη συνέδεε συγγενική σχέση με το ζωγράφο, επίσης Αιγυπτιώτη, Γιώργο Μαυροΐδη, που υπήρξε καθηγητής στη Σχολή Καλών Τεχνών, ενώ η αδελφή της Ελένη ήταν σύζυγος του λογοτέχνη Θράσου Καστανάκη. Τελείωσε γαλλικό σχολείο «εσώκλειστη» στο Παρίσι, όπου την είχε στείλει η οικογένειά της, και στη συνέχεια σπούδασε θέατρο με το Σαρλ Ντυλέν (Charles Dullin), στη σχολή του οποίου φοίτησαν πολλοί και πολλές επιφανείς ηθοποιοί της γαλλικής σκηνής. Εκεί, τη βρήκε η γερμανική κατοχή. Ως σπουδάστρια ακόμα, έλαβε μέρος στην πρεμιέρα του έργου του Ζαν-Πωλ Σαρτρ Οι μύγες (1943). Το 1944 πήγε στην Ελλάδα. Έπαιξε στο ανέβασμα του Ψυχοσάββατου του Ξενόπουλου με το Γιώργο Βιτσώρη και το 1946 συμμετείχε σε θεατρική τουρνέ για τους Έλληνες εργάτες της Γαλλίας και του Βελγίου.

Η απόκτηση του Gaité Montparnasse

Το 1949, μαζί με το σύζυγό της, το ζωγράφο Θανάση (Θάνο) Τσίγκο (1914-1965), απόκτησαν το παρισινό θέατρο Gaité Montparnasse, το οποίο το λειτούργησε ως φυτώριο πρωτοποριακών παραστάσεων. Το ζεύγος Τσίγκου, προκειμένου να διευθύνει το θέατρο, συνεργάστηκε με το σκηνοθέτη και ηθοποιό Ροζέ Μπλεν (Roger Blin, 1907-1984), οποίος εμφανιζόταν τυπικά ως διαχειριστής-διευθυντής, καθόσον η Τσίγκου και ο σύζυγός της, ως μη Γάλλοι, δεν είχαν δικαίωμα να υπογράψουν τα σχετικά χαρτιά που απαιτούσε ο νόμος. Ο Μπλεν, παράλληλα, ήλπιζε να χρησιμοποιεί την αίθουσα και για δικές του θεατρικές παραγωγές, πράγμα που έγινε. 
Το Gaité Montparnasse λειτούργησε για μερικά χρόνια, μέχρι τα μέσα περίπου της δεκαετίας του 1950, με την Τσίγκου ως διευθύντρια, ενίοτε να σκηνοθετεί ή να ερμηνεύει, και το Θάνο Τσίγκο να συνεισφέρει καλλιτεχνικά στον τομέα των σκηνικών και των κοστουμιών, αλλά και στην οικονομική διαχείριση, ανεβάζοντας -μεταξύ άλλων- έργα των Γκέοργκ Μπύχνερ, Ζαν Κοκτώ, Τζωρτζ Μπέρναρντ Σω, αλλά και των Μιραμπώ, Ουγκώ κ.ά. H Τσίγκου, μάλιστα, υπήρξε από τους πρώτους ανθρώπους του διέκριναν το ταλέντο του νεαρού Ζαν-Πωλ Μπελμοντό την άνοιξη του 1954. Από τις εμφανίσεις της Τσίγκου ως ηθοποιού, λέγεται ότι εκείνη στη Σονάτα των φαντασμάτων του Στρίντμπεργκ, σε σκηνοθεσία του Μπλεν, όπου ερμήνευσε το ρόλο της Μούμιας, υπήρξε καταπληκτική. 
Οι παραγωγές του Θεάτρου της Τσίγκου είχαν καλλιτεχνική επιτυχία, όχι όμως και οικονομική. Συσσωρεύτηκαν πολλά χρέη, και ο Θάνος και η Χριστίνα Τσίγκου αδυνατούσαν να πληρώσουν τις υποχρεώσεις τους. Η επιχειρηματική περιπέτεια της Τσίγκου με το Gaité Montparnasse είχε ως (οικονομικό) αποτέλεσμα να εξανεμιστεί η μεγάλη οικογενειακή περιουσία που είχε κληρονομήσει. Ο Σαρτρ, εκθειάζοντας τη δουλειά της, της είχε γράψει: «Ανεβάσατε έργα δύσκολα και ωραία που το κοινό αγνοούσε. Επιπλέον είστε αυτό που θα έπρεπε να είναι ο κάθε διευθυντής: ηθοποιός και συγχρόνως σκηνοθέτης […] Πιστέψτε, αγαπητή Χριστίνα, σε όλη μου την εκτίμηση και όλη μου τη φιλία». Το 1953 ο γάμος της Τσίγκου είχε λάβει τέλος και στη συνέχεια εκείνη συνδέθηκε με πολύχρονη σχέση με το Γάλλο νεοελληνιστή Γκυ (Μισέλ) Σωνιέ.
Γιαν φαν Μπούκεν

Βιογραφία

Ο Γιαν φαν Μπούκεν γεννήθηκε στην Αμβέρσα. Έγινε "Δάσκαλος" στη Συντεχνία του Αγίου Λουκά το 1658, όπου καταγράφηκε ως "Jan van Beucken". Κατά την περίοδο 1662 - 1682 εργάστηκε στη Ρώμη, ενώ ταξίδευε συχνά στην Αμβέρσα. Μετά τον θάνατο των γονέων του επανήλθε οριστικά στην Αμβέρσα.
Κατά το διάστημα 1689 - 90 καταγράφηκε ως μαθητής του ο Γιαν Μπάπτιστ Μπέφερεν.
Ο Γιαν φαν Μπούκεν απεβίωσε στην Αμβέρσα το 1694.

Έργο

Ζωγράφιζε κυρίως νεκρές φύσεις και ρωπογραφίες. Οι ρωπογραφίες του καλύπτουν σκηνές σε φάρμα, σε κουζίνες και στην αγορά, συχνά περιλάμβανε νεκρές φύσεις με τρόφιμα, θηράματα και φρούτα. Ζωγράφισε, επίσης, νεκρές φύσεις με θηράματα, ψάρια, τρόφιμα και άνθη. Οι πίνακές του είναι, κατά πολλές έννοιες, παρόμοιοι με αυτούς των ζωγράφων του "Bamboccianti". Το όνομα Bamboccianti αποδίδεται σε μια ομάδα κατά κύριο λόγο Ολλανδών και Φλαμανδών καλλιτεχνών που δραστηριοποιήθηκαν στη Ρώμη από περίπου το 1625 ως τα τέλη του 17ου αιώνα και οι πίνακές τους απεικόνιζαν σκηνές από την καθημερινή ζωή των κοινωνικά κατώτερων τάξεων της Ρώμης και των εξοχικών της περιοχών. Παράδειγμα τέτοιου πίνακα του φαν Μπούκεν είναι η Σκηνή από την αγορά με ερείπια ρωμαϊκού ναού και λιμάνι στο παρασκήνιο (δημοπρατήθηκε από τον οίκο "Σόθμπυ" στις 27 Μαρτίου 2007 στο Λονδίνο, παρτίδα 15). Απεικονίζει σκηνή στην αγορά λαχανικών σε ιταλικής τεχνοτροπίας πόλης - λιμένα με ρωμαϊκά ερείπια. Η σύνθεση περιλαμβάνει μόνο στοιχεία τυπικά των Bamboccianti, όπως το παιχνίδι της μόρρα (morra) του οποίου οι παίκτες καταλαμβάνουν το κέντρο της αγοράς. Στη σκηνή περιλαμβάνονται και μερικές υψηλόβαθμες προσωπικότητες, όπως ο έφιππος κύριος, ο οποίος προφανώς επιστρέφει από κυνήγι με τον υπηρέτη του να κρατά το όπλο του. Στρέφει το βλέμμα του διασκεδάζοντας όπως βλέπει τη σκηνή της αγοράς, όπως θα έκαναν οι πάτρονες του φαν Μπούκεν, αν αντίκριζαν μια παρόμοια σκηνή καθημερινότητας. Τυπική του φαν Μπούκεν είναι η συμπερίληψη μιας νεκρής φύσης με λαχανικά στο προσκήνιο της όλης σύνθεσης.
Οι σκηνές αγοράς του φαν Μπούκεν, με τα άφθονα στοιχεία νεκρών φύσεων, θυμίζουν το έργο άλλων ζωγράφων της Αμβέρσας, όπως οι Εράσμους ντε Μπι, Πέιτερ φαν Μπρέντελ και Πέιτερ Χάισελς, των οποίων οι πίνακες έχουν παρόμοιο θέμα.
Σήμερα, στον φαν Μπούκεν αποδίδονται περίπου 25 έργα. Μόνον δύο είναι γνωστό ότι βρίσκονται σε συλλογές μουσείων: Το ένα είναι η νεκρή φύση με λαχανικά, πουλερικά και κρέατα στη συλλογή του Κρατικού Μουσείου του Σβέριν (Staatliches Museum Schwerin) και το άλλο είναι η σκηνή σε αγορά, στη συλλογή του Εθνικού Μουσείου Στοκχόλμης.
Η Νεκρή φύση σε κουζίνα βρίσκεται σε ιδιωτική συλλογή στην Ουγγαρία και δείχνει μερικές από τις αρετές στη σύνθεση του φαν Μπούκεν. Η σκηνή απεικονίζει μια κουζίνα, στην οποία ενυπάρχει νεκρή φύση με κυνήγι, τρόφιμα και σκεύη κουζίνας στο προσκήνιο και ένα μεγάλο τζάκι με δύο πρόσωπα - εμφανώς ένας άνδρας και μια γυναίκα του υπηρετικού προσωπικού, στο παρασκήνιο του πίνακα. Ο άνδρας βγαίνει από μια πόρτα στα αριστερά, ενώ η γυναίκα έχει το χέρι τις πάνω στο περβάζι του τζακιού, πιθανότατα καθαρίζοντάς το. Η προφανής αταξία της νεκρής φύσης υποκρύπτει ένα συνθετικό σχήμα βασισμένο σε τρίγωνα.
Rock with You (τραγούδι, Μάικλ Τζάκσον)

Music video

Για το κομμάτι κυκλοφόρησε ένα μουσικό βίντεο. Στο βίντεο ο Τζάκσον χορεύει με έντονο φως πίσω του. Το βίντεο διευθύνθηκε από τον Μπρους Γκόβερς.
Το μουσικό βίντεο συμπεριλαμβάνεται στα παρακάτω άλμπουμ: Video Greatest Hits – HIStory, Number Ones και Michael Jackson's Vision.

Ζωνταντές εκτελέσεις

Ο Μάικλ Τζάκσον εκτέλεσε το κομμάτι στις περιοδείες Destiny Tour ,Destiny Tour, Triumph Tour, Victory Tour των Τζάκσον 5. Εκτέλεσε το κομμάτι και στις περιοδείες Bad World Tour και HIStory World Tour, αλλά μόνο ως μέρος του ποτ πουρί των τραγουδιών του Off the Wall. Το Rock with You έπρεπε να εκτελεθεί και στο Dangerous World Tour, κάτι που δεν έγινε. Ο Τζάκσον έπρεπε επίσης να το εκτελέσει στις συναυλίες για το This Is It, οι οποίες ακυρώθηκαν μετά τον θάνατο του.
2323 Ζβέρεφ

Φυσικά χαρακτηριστικά

Τα κυρίως φυσικά χαρακτηριστικά του Ζβέρεφ είναι άγνωστα. Ο Ζβέρεφ περιστρέφεται γύρω από τον εαυτό του μία φορά κάθε 3 ώρες και 55 λεπτά, μία μάλλον ταχεία περιστροφή.
Α2 Εθνική υδατοσφαίρισης ανδρών 1996−97

Το πρωτάθλημα Α2 κατηγορίας πόλο ανδρών της περιόδου 1996−97 διεξήχθη με τη συμμετοχή 12 ομάδων. Πρωταθλήτρια αναδείχθηκε η ομάδα του Ηλυσιακού που ανέβηκε στην Α1΄ μαζί με τον δευτεραθλητή Όμιλο Φιλάθλων Θαλάσσης της Θεσσαλονίκης.
Χρήστος Κέλλας

Βιογραφία

Στις ελληνικές βουλευτικές εκλογές του Ιανουαρίου 2015, εξελέγη στο ελληνικό κοινοβούλιο με το ψηφοδέλτιο της Νέας Δημοκρατίας εκπροσωπώντας την εκλογική περιφέρεια της Λάρισας .
Α1 Κατηγορία επιτραπέζιας αντισφαίρισης γυναικών 2009-2010

Το πρωτάθλημα επιτραπέζιας αντισφαίρισης γυναικών για την περίοδο 2009−2010 διεξήχθη με τη συμμετοχή 7 ομάδων μετά την αποχώρηση του Α.Ο. Πεύκης. Διεξήχθη σε δύο γύρους, σύνολο 12 αγώνων για κάθε ομάδα, ενώ δεν διεξήχθησαν πλέι οφ. Πρωταθλητής αναδείχθηκε ο αήττητος Α.Σ. Πέρα Αθηνών.

Μπαράζ για Α1

Στα μπαράζ για την Α1 της επόμενης περιόδου συμμετείχαν τέσσερις ομάδες: οι ομάδες που κατέλαβαν τις θέσεις 8 και 9 στην Α1 και οι ομάδες που κατέλαβαν τις θέσεις 2 και 3 στην Α2. Στην Α1 παρέμεινε η Α.Ε. Αθήνα. ενώ προβιβάστηκαν οι Φοίνικες Πάτρας.
Άγιος Γεώργιος Καλεντζίου Αχαΐας

Αξιοθέατα

Αξιοθέτο του χωριού είναι η εκκλησία του Αγίου Γεωργίου που έχει κτιστεί πριν το 1920 και ανακατασκευάστηκε το 1943.
Διογένειον

Με το όνομα Διογένειον φερόνταν ένα ιδιαίτερο γυμνάσιο στην αρχαία Αθήνα που δημιουργήθηκε μετά το 229 π.Χ. προς τιμή του μεγάλου ευεργέτη της Αθήνας και φρούραρχου του Πειραιά Διογένη του Μακεδόνα.
Το Διογένειον αναφέρει μία φορά ο Πλούταρχος, πλην όμως έγινε περισσότερο γνωστό στους νεότερους χρόνους από τις πολλές και εντοιχισμένες επιγραφές παρά το λεγόμενο Βαλεριάνειο τείχος στο τμήμα του που βρισκόταν στην άλλοτε εκκλησία του Αγίου Δημητρίου του Κατηφόρη. Το σημείο αυτό σήμερα εντοπίζεται στο ανατολικό τμήμα της Αγοράς, στη διασταύρωση των σημερινών οδών Αδριανού και Ερεχθέως. Πολλοί όμως είναι εκείνοι που υποστηρίζουν ότι η πραγματική θέση του γυμνασίου αυτού δεν είναι το σημείο που εντοπίστηκαν οι πινακίδες αλλά ο χώρος που βρίσκεται μεταξύ των σημερινών οδών Ευριπίδου και Μενάνδρου, δίπλα δηλαδή από τον ναό του Αγίου Ιωάννη.
Στο Διογένειο τελούνταν από τους εφήβους η αρχαία εορτή τα Διογένεια ομοίως προς τιμή του μεγάλου ευεργέτη.
Πέρα Πεδί

Τοποθεσία

Το Πέρα Πεδί βρίσκεται 35 χιλιόμετρα βορειοδυτικά της Λεμεσού, στο νότια της οροσειρά τους Τροόδους. Είναι κτισμένο σε υψόμετρο 760 μέτρων πάνω από την επιφάνεια της θάλασσας. Στα βόρεια συνορεύει με τις Πλάτρες, στα βορειοανατολικά με τον Μονιάτη, στα νοτιοανατολικά με την Κουκά και τη Συλίκου, στα νότια με το Κοιλάνι και στα δυτικά με τα Μανδριά.

Φυσικό περιβάλλον

Είναι κτισμένο σε ένα πλατύ ίσιωμα, το οποίο περιστοιχίζεται από βουνά που το ύψος τους κυμαίνεται μεταξύ 850 και 1000 μέτρων περίπου. Το χωριό διασχίζεται από τον Κρυός ποταμό, που είναι παραπόταμος του ποταμού Κούρη.
Στο χωριό καλλιεργούνται αμπέλια, μηλιές και αχλαδιές. Το Πέρα Πεδί είναι από τα πρώτα χωριά στην Κύπρο που καλλιέργησε τη μηλιά.

Ονομασία

Η ονομασία του χωριού οφείλεται στο γεγονός ότι είναι κτισμένο σε ένα ίσιωμα (πεδίον), αν και βρίσκεται σε ορεινή περιοχή. Συνεπώς πρόκειται για οικισμό που βρισκόταν πέρα (αντίπερα) Πεδίον. Η ονομασία του χωριού (Πεδίον - Πεδί) φανερώνει την αρχαιότητα του τοπωνυμίου, που θα πρέπει να τοποθετηθεί χρονικά στα Βυζαντινά χρόνια. Θεωρείται ότι ο οικισμός υπήρχε και πριν την περίοδο της Φραγκοκρατίας. Ο Στέφανος Λουζινιάνος (16ος αιώνας) γνώριζε την ύπαρξη του χωριού και το αναφέρει ως τόπο καταγωγής της Αγίας Μαύρης και του συζύγου της Τιμόθεου.